钦定古今图书集成/明伦汇编/官常典/第232卷 > 郑清之
## 钦定古今图书集成/明伦汇编/官常典/第232卷 > 郑清之

按《宋史》本传：“清之，字德源，庆元之鄞人。初名燮，字文
叔，少从楼昉学，能文，楼钥亟加称赏。嘉泰二年，入太
学。十年，登进士第，调峡州教授。帅赵方严重，靳许可，
清之往白事，为置酒，命其子范葵出拜。方掖清之，无
答拜，且曰：‘他日愿以二子相累’。湖北茶商群聚暴横，
清之白总领何炳曰：‘此辈精悍，宜籍为兵，缓急可用’。”
炳亟下召募之令，趋者云集，号曰“茶商军”，后多赖其
用。调湖广总所准备差遣、国子监书库官。十六年，迁
国子学录。丞相史弥远与清之谋废济国公，事见《皇
子竑传》。俄以清之兼魏惠宪王府教授，迁宗学谕，迁
太学博士，皆仍兼教授。宁宗崩，丞相入定策，诏旨皆
清之所定。理宗即帝位，授诸王宫大小学教授，迁宗
学博士、宗正寺丞兼权工部郎、兼崇政殿说书。帝问
外人因阁子库进丝履有谤议，清之言：禁中服用颇
事新洁者。帝曰：“故事，月进鞋数两，朕非敝不易，何由
致谤？”清之奏：“孝宗继高宗，故俭德易章，陛下继宁考，
故俭德难著。宁考自奉如寒士，衣领重澣，革舄屡补。
今欲俭德著闻，须过于宁考方可。”帝嘉纳。宝庆元年，
改兼兵部，兼国史院编修官、实录院检讨官，迁起居
郎，仍兼史官说书、枢密院编修官。二年，权工部侍郎，
暂权给事中，进给事中，升兼同修国史、实录院同修
撰。绍定元年，迁翰林学士、知制诰兼侍读，升兼修国
史、实录院修撰、端明殿学士、签书枢密院事。三年，授
参知政事兼签书枢密院事。四年，兼同知枢密院事。
六年，弥远卒，命清之为右丞相兼枢密使。端平元年，
上既亲总庶政，赫然独断，而清之亦慨然以天下为
己任，召还真德秀、魏了翁、崔与之、李𡌴、徐侨、赵汝谈、
尤焴、游似、洪咨夔、王遂、李宗勉、杜范、徐清叟、袁甫、李
韶，时号“小元祐”，大者相继为宰辅，惟与之终始，辞不
至。遗逸如刘宰、赵蕃，皆见旌异。是时，金虽亡，而入洛
之师大溃。二年，上疏乞罢，不可，拜特进、左丞相兼枢
密使。三年八月，霖雨大风，四疏丐去。九月，禋祀雷变，
请益力。乃授观文殿大学士、醴泉观使兼侍读。四疏
控辞，依旧大学士、提举洞霄宫。及闻边警，密疏：“恐陛
下忧悔太过，以汨清明之”躬，累刚大之志。嘉熙三年，
封申国公。四年，遣中使赐御书“辅德明谟”之阁，赐楮
十万缗为筑室，乃日与宾客门生徜徉山水间。淳祐
四年，依前观文殿大学士、醴泉观使兼侍读，屡辞不
允。拜少保、观文殿大学士、醴泉观使兼侍读，进封卫
国公。趣入见，有旨赐第。五年正月，上寿毕，亦疏丐归，
不允。拜少傅，依前观文殿大学士、醴泉观使兼侍读，
进封越国公。居无何，丧其子士昌，决意东还，又不许。
拜少师、奉国军节度使，依前醴泉观使兼侍读、越国
公，赐玉带，更赐第于西湖之渔庄。进读《仁皇训典》，谓：
“仁祖之仁厚，发为英明，故能修明纪纲而无宽弛不
振之患。孝宗之英明，本于仁厚，故能涵养士气而无
矫励峭刻之习。盖仁厚英明，二者相须，此仁祖、孝宗
所以为盛也。”帝褒谕之。六年，拜太保，力辞。故事，许回
授子孙，清之请追封高祖洽，帝从之，盖异恩也。七年，
拜太傅、右丞相兼枢密使、越国公。中使及门，清之方
放浪湖山，寓僧刹，竟夕不归，诘旦内引，叩头辞免。帝
勉谕有外间所不及知者，甫退，则中使接踵而至。或
请更化改元，清之曰：“改元，天子之始事；更化，朝廷之
大端。汉事已非古，然不因易相而为之。”帝以边事为
忧，诏赵葵以枢使视师，陈韡以知枢密院事帅湖、广。
二人方辞逊，会清之再相，力主之，科降辟置，无所留
难，葵、韡遂往。于是战于泗水、涡口、木库皆以捷闻。九
年，拜太师左丞相兼枢密使，辞太师不拜，依前太傅。
每谓“天下之财困于养兵，兵费困于生券，思所以变
通之。遇调戍、防边，命枢属量远近以便其道涂，时缓
急以次其遣发。”又议移岁调兵屯以戍淮面，并军分
头目以节廪，稍先移镇江《策胜》一军屯泗水，公私便
之。诸路亏盐，执其事者破家以偿，清之。核其犯科者
追理，罣误者悉蠲之，全活甚众。沿江算舟之赋素重，
清之次第停罢，如池之雁㲼，有大法场之目，其钱分
隶诸司，清之奏罢其并缘渔取者，盖数倍公家之入，
合分隶者从朝廷偿之。报下，清之方与客饮，举杯曰：
“今日饮此酒殊快。”四上谢事之章。十年，进《十龟元吉
箴》：一、持敬，二典学，三崇俭，四力行，五能定，六明善，七
谨微，八察言，九惜时，十务实。疏奏：“敬天之怒易，敬天
之休难。天怒可忧而以为易，天休可喜而以为难，何
哉？盖忧则惧心生，惧则怒可转而为休；喜则玩心生，
玩则休或转而为怒。”帝大喜，命史官书之，赐诏奖谕。
十一年，十疏乞罢政，皆不许。拜太师，力辞。有事于明
堂。有旨阁门给扶掖二人，再赐玉带、令服以朝。十一月丁酉，退朝，感寒，疾危甚，犹以未得雪为忧。俄大雪，
起曰：“百官贺雪，上必甚喜。”命掬雪床前观之。累奏乞
罢政，不允。奏不已，拜太傅、保宁军节度使，充醴泉观
使，进封齐国公，致仕，卒。遗表闻，帝震悼，辍朝三日，特
赠尚书令，追封魏郡王，赐谥忠定。清之不好立异，汤
巾尝论事侵清之，及清之再相，巾求去，清之曰：“己欲
作君子，使谁为小人？”力挽留之。徐清叟尝论列清之，
乃引之共政。赵葵视师年馀，乞罢，上未有以处之，清
之曰：“非使作相，不足以酬劳陛下，岂以臣故耶？臣必
不因葵来，遽引退，臣愿为左，使葵居右。”上讫从之，然
葵竟不果来，清之代言奏对多不存槁。有《安晚集》六
十卷。清之自与弥远议废济王竑，立理宗骎，骎至宰
辅，然端平之间，召用正人，清之之力也。至再相，则年
齿衰暮，政归妻子，而闲废之人或因缘以贿进，为世
所少云。〈𡌴查字典同埴音实〉